Շատերի կյանքն է փրկել բժշկական ծառայության լեյտենանտ Գոհար Նազարյանը: Երբեք եւ ոչ մի դեպքում չվհատվելով` նա սողեսող մոտենում էր վիրավորներին, կապում նրանց վերքերը, արագորեն դուրս բերում կրակի գծից: 1941 թվականի նոյեմբերին Դոնի Ռոստովի շրջանում, դաժան մարտերից մեկի ժամանակ միայն Գոհարը վիրակապում է 44 վիրավոր մարտիկի եւ սանիտարների օգնությամբ նրանց տեղավորում մի կիսավեր խրճիթում: Կարճ դադարից հետո թշնամին նորից անցնում է հարձակման եւ շրջապատում բնակավայրը: Նազարյանը չի հուսահատվում: Գիշերը վրա հասնելուն պես իր օգնականներով վիրավոր մարտիկներին աննկատ դուրս է բերում խրճիթից եւ անվնաս հասցնում սանկայան: